Vrou (67) skiet aanvaller in huisArgieffoto ŉ Vermeende rower is onder polisiebewaking in die hospitaal nadat ŉ 67-jarige vrou van Keimoes in die Noord-Kaap hom geskiet het toe hy haar en haar man in hul huis oorval het. Kapt. Jacques September, woordvoerder van die polisie, het gesê Annemarie Schreuder en haar man, Hugo (75), het Donderdagmiddag omstreeks 14:00 tuis gekom toe hulle deur die man oorval is. Hy was glo reeds in die huis. “Die verdagte was na bewering met ŉ mes gewapen en ŉ struweling het eers tussen hom en Annemarie en toe tussen hom en Hugo ontstaan. Albei [Annemarie sowel as Hugo] het steekwonde opgedoen,” het September gesê. Hy het gesê die verdagte het Annemarie daarna gedwing om die kluis oop te sluit nadat hy geld geëis het. “Sy kon op ŉ manier daarin slaag om ŉ vuurwapen in die hande te kry en sy het een skoot op die verdagte afgevuur. Hy is in sy regtersy gewond. Die egpaar kon daarna die polisie ontbied,” het September gesê. Die verdagte is na die Dr. Harry Surtie-hospitaal in Upington geneem waar hy steeds onder polisiebewaking is. Die egpaar is ook na ŉ hospitaal geneem vir behandeling, maar is kort daarna weer ontslaan. ŉ Saak van roof word ondersoek. Die verdagte sal in die hof verskyn sodra hy uit die hospitaal ontslaan word.